
Maksātnespējas procesa administratoram
/Administrators/
Paziņošanai e-adresē


Par maksātnespējas procesa administratora /Administrators/ rīcību /SIA "Nosaukums A"/ maksātnespējas procesā

Ar /tiesas nosaukums/ /datums/ spriedumu civillietā /numurs/ pasludināts /SIA "Nosaukums A"/, /reģistrācijas numurs/, (turpmāk – Parādnieks) maksātnespējas process un par Parādnieka maksātnespējas procesa administratoru (turpmāk – administrators) iecelts /Administrators/, /amata apliecības numurs/, (turpmāk – Administrators).
Maksātnespējas kontroles dienests saskaņā ar Maksātnespējas likuma 174.1 panta 1. punktu veica Administratora rīcības pārbaudi Parādnieka maksātnespējas procesā, kuras ietvaros Administratora rīcībā konstatēja normatīvo aktu pārkāpumus saistībā ar komercķīlas līguma atzīšanu par spēkā neesošu 
[1] 2023. gada 12. janvārī, pirms Parādnieka maksātnespējas procesa pasludināšanas, /SIA "Nosaukums B"/, kas ir ar Parādnieku saistīts[footnoteRef:1] uzņēmums, un /SIA "Nosaukums C"/noslēdza cesijas līgumu, ar kuru /SIA "Nosaukums B"/ nodeva /SIA "Nosaukums C"/ savas prasījuma tiesības pret Parādnieku 7 103 437,24 euro apmērā. [1:  Līdz 2023. gada 22. jūnijam Parādnieka patiesais labuma guvējs bija /Persona A/, kas ir šī brīža /SIA "Nosaukums B"/ patiesais labuma guvējs.] 

2023. gada 3. jūnijā /SIA "Nosaukums C"/ ar Parādnieku noslēdza vienošanos, ka Parādnieks veiks esošā parāda samaksu pa daļām un izteica piedāvājumu Parādnieka esošo parādu daļēji dzēst ar Parādnieka rīcībā esošu preci, pamatlīdzekļiem un citām materiālām un nemateriālām vērtībām par kopējo summu aptuveni 5 600 000 euro.
/Datums/ starp Parādnieku un /SIA "Nosaukums C"/ noslēgts komercķīlas līgums[footnoteRef:2] (turpmāk – Komercķīlas līgums), uz kura pamata visas Parādnieka materiālās un nemateriālās vērtības ieķīlātas par labu /SIA "Nosaukums C"/. Komercķīla reģistrēta /datums/. [2:  Komercķīlas līgums Nr. /numurs/.] 

Tiesa /datums/ pasludināja Parādnieka maksātnespējas procesu. Parādnieka vienīgais aktīvs uz maksātnespējas procesa pasludināšanas brīdi bija prasījuma tiesības pret trešajām personām, kas ieķīlātas par labu /SIA "Nosaukums C"/. Atbilstoši 2024. gada 1. februāra Parādnieka kreditoru prasījumu reģistram atlikušās Parādnieka saistības pret /SIA "Nosaukums C"/ bija 2 942 863,35 euro.
Parādnieka kreditors /SIA "Nosaukums D"/ 2023. gada 26. oktobrī cēla tiesā prasību pret Parādnieku un /SIA "Nosaukums E"/ par parāda piedziņu. Prasība papildināta 2023. gada 19. decembrī ar prasījumu pret /SIA "Nosaukums C"/ kā /SIA "Nosaukums E"/ un Parādnieka uzņēmumu pārņēmēju. No Rīgas pilsētas tiesas /datums/ tiesas sprieduma lietā Nr. /numurs/ izriet, ka Parādnieks dažādu savstarpēju darījumu ar /SIA "Nosaukums C"/ un /SIA "Nosaukums B"/ rezultātā tika pilnībā ''iztīrīts'' pirms maksātnespējas pasludināšanas. Spriedums nav stājies spēkā.[footnoteRef:3] [3:  Iesniegta apelācijas sūdzība.] 

2024. gada 30. maijā arī Administrators Parādnieka vārdā vērsās tiesā ar prasības pieteikumu pret /SIA "Nosaukums C"/ par uzņēmuma pārejas atzīšanu un parāda piedziņu. 
Ar /tiesas nosaukums/ /datums/  spriedumu pasludināts /SIA "Nosaukums C"/ maksātnespējas process. /SIA "Nosaukums C"/ administrators atzina Parādnieka kreditora prasījumu, kas pamatots ar Parādnieka uzņēmuma pāreju uz /SIA "Nosaukums C"/. Savukārt tiesvedības pret /SIA "Nosaukums C"/ par uzņēmuma pārejas atzīšanu apturētas saistībā ar /SIA "Nosaukums C"/ maksātnespēju.
Visi Parādnieka maksātnespējas procesā atgūtie naudas līdzekļi 54 393,36 euro apmērā (izņemot līdzekļus, kas atgūti no PVN atmaksas) novirzīti /SIA "Nosaukums C"/ kā nodrošinātā kreditora prasījuma segšanai. 
Ar /tiesas nosaukums/ /datums/ spriedumu /SIA "Nosaukums C"/ maksātnespējas process izbeigts. Pirms maksātnespējas procesa izbeigšanas atlikušās /SIA "Nosaukums C"/ prasījuma tiesības pret Parādnieku ieguva[footnoteRef:4] /SIA "Nosaukums C"/ nodrošinātais kreditors /SIA "Nosaukums F"/. /SIA "Nosaukums F"/ patiesais labuma guvējs līdz 2024. gada 26. jūnijam bija /Persona A/, kas ir arī /SIA "Nosaukums B"/ patiesas labuma guvējs. [4:  /SIA "Nosaukums C"/ administrators ar 2025. gada 20. maija paziņojumu /numurs/ atzina atlikušo /SIA "Nosaukums C"/ prasījuma tiesību izsoli par nenotikušu, jo tai nebija autorizējies neviens dalībnieks. Vienlaikus /SIA "Nosaukums C"/ administrators piedāvāja nodrošinātajam kreditoram /SIA "Nosaukums F"/ paturēt sev prasījuma tiesības par izsoles sākumcenu. Ar 2025. gada 28. jūnija aktu /SIA "Nosaukums C"/ administrators  nodeva atlikušās prasījuma tiesības, tai skaitā, pret Parādnieku nodrošinātajam kreditoram /SIA "Nosaukums F"/.] 

No minēto apstākļu kopuma secināms, ka neilgi pirms Parādnieka maksātnespējas procesa pasludināšanas tika atsavināti aktīvi, ar kuriem Parādnieks veica saimniecisko darbību. Savukārt attiecībā uz atlikušo Parādnieka mantu "aizdomu periodā"[footnoteRef:5] tika noslēgts Komercķīlas līgums. [5:  Likumdevēja noteikts kritisks laika posms pirms maksātnespējas procesa pasludināšanas, kura laikā slēgtie darījumi un parādnieka veiktās darbības varētu būt cēlonis maksātnespējai, kā arī pastāv lielāka iespējamība, ka šajā laika posmā slēgtie darījumi vērsti uz izvairīšanos no parādsaistību izpildes.] 

[2] Ņemot vērā minēto, Maksātnespējas kontroles dienests 2025. gada 17. jūlija vēstulē[footnoteRef:6] lūdza Administratoram sniegt paskaidrojumus par prasības celšanu par Komercķīlas līguma atzīšanu par spēkā neesošu. [6:  Vēstules /numurs/.] 

Maksātnespējas kontroles dienestā saņemti[footnoteRef:7] Administratora 2025. gada 28. jūlija paskaidrojumi[footnoteRef:8] (turpmāk – Paskaidrojumi), kuros norādīts, ka prasības celšana pret /SIA "Nosaukums C"/ par Komercķīlas līguma atzīšanu par spēkā neesošu nav lietderīga turpmāk norādīto iemeslu dēļ. [7:  Maksātnespējas kontroles dienestā reģistrēti 2025. gada 30. jūlijā ar /numurs/.]  [8:  Paskaidrojumu /numurs/.] 

Maksātnespējas likums paredz speciālas normas ķīlas līguma atzīšanai par spēkā neesošu. Saskaņā ar Maksātnespējas likuma 98. panta pirmo daļu ķīlas līgums atzīstams par spēkā neesošu, ja ķīlas tiesība nodibināta pēc tam, kad maksātnespējas reģistrā izdarīts ieraksts par parādnieka maksātnespējas procesa pasludināšanu. Savukārt saskaņā ar minētā panta otro daļu administratoram ir pienākums celt tiesā prasību par ķīlas līguma atzīšanu par spēkā neesošu, ja tiek konstatēti šā panta pirmajā daļā minētie apstākļi. Ievērojot, ka Komercķīlas līgums noslēgts pirms Parādnieka maksātnespējas procesa pasludināšanas, minētā norma nav piemērojama un Administratoram nav pienākuma vai tiesību celt prasību par komercķīlas atzīšanu par spēkā neesošu.
Maksātnespējas likuma 96. panta pirmās daļas 1. punkts[footnoteRef:9] nav piemērojams, jo komercķīlas līguma noslēgšanas rezultātā nesamazinājās Parādnieka aktīvu vērtība, kā arī nepalielinājās saistību summa. Līdz ar to formāli zaudējumi tieši Parādniekam nebija nodarīti. Papildus Administrators norāda, ka Maksātnespējas likuma 96. panta normām ir vispārējs raksturs. Likumdevējs paredzēja atsevišķo līgumu apstrīdēšanu (bezatlīdzības darījumi, ķīlas līgumi, ieskaiti). Likumdevējam bija griba noteikt apstākļus, kuros atsevišķu līgumu kategorijas var būt apstrīdētas maksātnespējas procesa ietvaros. Līdz ar to normām par atsevišķo līgumu apstrīdēšanu ir speciālo normu raksturs, kuram ir augstāks juridisks spēks pret vispārējo tiesību normu. [9:  Maksātnespējas likuma 96. panta pirmās daļas 1. punkts nosaka, ka Administratoram ir pienākums izvērtēt parādnieka darījumus un celt tiesā prasību par attiecīgā darījuma atzīšanu par spēkā neesošu neatkarīgi no šā darījuma veida, ja tas noslēgts pēc juridiskās personas maksātnespējas procesa pasludināšanas dienas vai četrus mēnešus pirms juridiskās personas maksātnespējas procesa pasludināšanas dienas un tādējādi parādniekam ir nodarīti zaudējumi neatkarīgi no tā, vai persona, ar kuru vai kurai par labu darījums noslēgts, ir vai nav zinājusi par zaudējumu nodarīšanu kreditoriem.] 

Administrators atsaucas uz Augstākās tiesas Senāta (turpmāk – Senāts) 2019. gada 16. decembra spriedumu Nr. SKC-294/2019 (turpmāk – Senāta spriedums) un norāda, ka spriedumā norādītie apstākļi atšķiras no konkrētā gadījuma, proti:
1) Senāta spriedumā norādītā komercķīla bija nodibināta parādnieka tiesiskās aizsardzības procesā (kas bija pasludināts pirms parādnieka maksātnespējas procesa pasludināšanas);
2) Senāts spriedumā vērtē strīdu starp maksātnespējīgo parādnieku un maksātnespējīgo ķīlas ņēmēju (konkrētajā gadījumā Parādnieks un komercķīlas ņēmējs ir maksātnespējīgas sabiedrības).
	Papildus Paskaidrojumos norādīts, ka Parādnieks ir kreditors /SIA "Nosaukums C"/ maksātnespējas procesā, līdz ar to attiecībās ar /SIA "Nosaukums C"/ Parādniekam jāievēro patvaļas aizlieguma princips, proti, Parādnieks nedrīkst veikt individuālas darbības, kas nodara kaitējumu /SIA "Nosaukums C"/ kreditoru kopuma interesēm. 
Komercķīlas līguma atzīšanas par spēkā neesošu gadījumā katrai no darījuma pusēm iestātos pienākums atdot otrai pusei visu uz līguma pamata saņemto. Līdz ar to /SIA "Nosaukums C"/ būtu pienākums atgriezt Parādniekam naudas līdzekļus, kurus /SIA "Nosaukums C"/ saņēma no ieķīlātās mantas realizēšanas. Šādā gadījumā Parādniekam būtu jāpiesaka papildus nenodrošinātā kreditora prasījums, bet tam nebūtu praktisku seku, jo visa /SIA "Nosaukums C"/ manta bija ieķīlātā par labu nodrošinātajam kreditoram.
Turklāt iespējamajai prasībai ir mantisks raksturs, līdz ar to tiesvedība pret /SIA "Nosaukums C"/ ar lielu varbūtību tiktu apturēta, pamatojoties uz Maksātnespējas likuma 63. panta ceturto daļu. Tāpat jāņem vērā, ka tiesvedības process var būt ilgstošs, līdz ar to tiktu kavēts gan Parādnieka, gan /SIA "Nosaukums C"/ maksātnespējas process. Tādējādi netiktu ievērots maksātnespējas procesa efektivitātes princips un apgrozības ātruma princips.
[3] Izvērtējot Maksātnespējas kontroles dienesta rīcībā esošo informāciju un Administratora sniegtos paskaidrojumus, secināms turpmāk minētais.
[bookmark: _Hlk82510746]Maksātnespējas likuma 96. panta pirmās daļas 1. punktā noteikts administratora pienākums izvērtēt parādnieka darījumus un celt tiesā prasību par attiecīgā darījuma atzīšanu par spēkā neesošu, ja tas noslēgts pēc juridiskās personas maksātnespējas procesa pasludināšanas dienas vai četrus mēnešus pirms juridiskās personas maksātnespējas procesa pasludināšanas dienas un tādējādi parādniekam ir nodarīti zaudējumi neatkarīgi no tā, vai persona, ar kuru vai kurai par labu darījums noslēgts, ir vai nav zinājusi par zaudējumu nodarīšanu kreditoriem.
Konkrētajā gadījumā Komercķīlas līgums noslēgts trīs mēnešus pirms Parādnieka maksātnespējas procesa pasludināšanas. Attiecībā uz zaudējumu nodarīšanu Parādniekam, atzīstams, ka Komercķīlas līguma noslēgšanas rezultātā nodarīti zaudējumi pārējiem kreditoriem, jo minētais ietekmēja kreditoru prasījumu apmierināšanas secību un apmēru Parādnieka maksātnespējas procesā. Visi Parādnieka maksātnespējas procesā atgūtie naudas līdzekļi novirzīti /SIA "Nosaukums C"/ kā nodrošinātajam kreditoram, līdz ar to Parādnieka un /SIA "Nosaukums C"/ rīcība bija prettiesiska un apstrīdama, jo ir pretrunā ar Maksātnespējas likumā nostiprināto kreditoru vienlīdzības, patvaļas aizlieguma un labticības principu[footnoteRef:10]. [10:  Maksātnespējas likuma 6. panta 2., 3. un 8. punkts.] 

No Latvijas Republikas Augstākās tiesas pētījuma "Tiesu prakse lietās par darījuma apstrīdēšanu un zaudējumu piedziņu no parādnieka pārstāvjiem maksātnespējas procesa ietvaros" (turpmāk – Augstākās tiesas apkopojums) izriet, ka darījumi, kuru rezultātā kreditors ir guvis lielāku proporcionālu apmierinājumu nekā citi kreditori, ir apstrīdami. Šo darījumu apstrīdēšanas pamatā ir atziņa – ja šādi darījumi notiek īsi pirms maksātnespējas, tie nonāk pretrunā ar kreditoru vienlīdzības principu un dod nepamatotas priekšrocības atsevišķiem kreditoriem. Darījumu apstrīdēšanas institūta būtība maksātnespējas tiesībās balstās uz kreditoru kopuma interešu aizsardzības principu, tāpēc administratora celtā prasība ir vērsta uz tāda tiesiskā stāvokļa atjaunošanu, kāds būtu pastāvējis, ja ķīlas līgums nebūtu noslēgts, kas pilnībā atbilst Maksātnespējas likuma 1. pantam, kas nosaka šā likuma mērķi[footnoteRef:11]. [11:  Latvijas Republikas Augstākās tiesas pētījumā "Tiesu prakse lietās par darījuma apstrīdēšanu un zaudējumu piedziņu no parādnieka pārstāvjiem maksātnespējas procesa ietvaros", 2013/2014, 6. lpp.] 

No minētā izriet, ka ir izpildīti Maksātnespējas likuma 96. panta pirmās daļas 1. punkta kritēriji, kas kumulatīvi nepieciešami Komercķīlas līguma apstrīdēšanai, proti – darījums slēgts "aizdomu periodā" un tas negatīvi ietekmēja pārējo kreditoru prasījumu apmierināšanas iespējamību.
Vienlaikus darījums noslēgts brīdī, kad Parādnieks faktiski jau bija maksātnespējīgs, jo visi Parādnieka pamatlīdzekļi, ar kuriem veikta saimnieciskā darbība, neilgi pirms Komercķīlas līguma noslēgšanas atsavināti /SIA "Nosaukums C"/. To, ka /SIA "Nosaukums C"/ uz dažādu darījumu pamata pārņēma visus Parādnieka aktīvus, ar kuriem Parādnieks veica komercdarbību, izriet arī no /tiesas nosaukums/ /datums/ sprieduma lietā Nr. /numurs/[footnoteRef:12]. Savukārt, pamatojoties uz noslēgto Komercķīlas līgumu, /SIA "Nosaukums C"/ pārņēma atlikušos Parādnieka aktīvus pēc maksātnespējas procesa pasludināšanas, proti, atgūtos līdzekļus no debitoru parādu atgūšanas. Šādu saskaņotu darbību rezultātā Parādnieks izvairījās no saistību izpildes ar citiem Parādnieka kreditoriem. Vērtējot visus darījumus to kopsakarā, pirmšķietami, secināms, ka tika veiktas mērķtiecīgas darbības, lai visi Parādnieka atlikušie aktīvi nonāktu ar /Persona A/ saistīta uzņēmuma īpašumā.  [12:  Minētais spriedums nav stājies spēkā, jo apelācijas tiesvedība apturēta saistībā ar /SIA "Nosaukums C"/ maksātnespējas procesa pasludināšanu.] 

Paskaidrojumos norādīts, ka Komercķīlas darījuma rezultātā formāli nav nodarīti zaudējumi Parādniekam. Pirmkārt, gadījumā, ja Komercķīlas līgums nebūtu noslēgts Parādnieka kreditoriem būtu iespēja gūt apmierinājumu no Parādnieka mantas. Otrkārt, kā atzīts Augstākās tiesas apkopojumā negatīvā ietekme var būt arī nevienlīdzīgai attieksmei pret vienā prioritātes rangā esošiem kreditoriem (piemēram, maksājot vai sniedzot nodrošinājumu vienam nenodrošinātajam kreditoram, tai pašā laikā neveicot maksājumus citiem). Senāts vairākkārt ir norādījis, ka "zaudējumus radošs darījums ir arī tāds, kas pārkāpj kreditoru vienlīdzības principu".[footnoteRef:13]  [13:  Latvijas Republikas Augstākās tiesas pētījumā "Tiesu prakse lietās par darījuma apstrīdēšanu un zaudējumu piedziņu no parādnieka pārstāvjiem maksātnespējas procesa ietvaros", 2013/2014, 14. lpp.] 

Paskaidrojumos Administrators atsaucas uz to, ka Maksātnespējas likums paredz speciālas tiesību normas ķīlas līguma atzīšanai par spēkā neesošu. Proti, Maksātnespējas likuma 98. pants, kas attiecas uz ķīlas līguma apstrīdēšanu, ir speciālā tiesību norma un tai ir augstāks juridisks spēks par vispārējo tiesību normu (šā likuma 96. pantu).
Atzīstams, ka Maksātnespējas likuma 98. pants ir speciālā tiesību norma, kas paredz specifisku ķīlas darījuma apstrīdēšanas pamatu. Tomēr speciālajai tiesību normai nav augstāks juridisks spēks tikai tāpēc, ka tā ir speciāla. Starp Maksātnespējas likuma 98. un 96. pantu nepastāv pretrunas vai kolīzijas, līdz ar to nav nepieciešams izšķirt, kurai normai ir augstāks spēks un tās var piemērot paralēli. 
Speciālās tiesību normas neatceļ vispārējo tiesību normu piemērošanu. Minētā atziņa nostiprinātā arī Senāta spriedumā: Ķīlas līgums var tikt apstrīdēts gan pamatojoties uz Maksātnespējas likuma 96. pantu, kas uzskatāms par ar vispārēju darījumu apstrīdēšanas normu, gan arī pamatojoties uz šā likuma 98. pantā iekļauto speciālo tiesību normu. Paskaidrojumos norādītie specifiskie lietas apstākļi nekādā veidā nemaina tiesas atziņas par minēto tiesību normu raksturu un piemērošanu jebkuras maksātnespējas procedūras ietvaros.
Tātad ķīlas līgums var tikt apstrīdēts, pamatojoties uz jebkuru no tiesību normām, tai skaitā Civillikuma normām. Jāņem vērā, ka maksātnespējas procesa mērķis ir pēc iespējas apmierināt kreditoru prasījumus un uz šī mērķa sasniegšanu ir vērsts Maksātnespējas likuma regulējums[footnoteRef:14], proti, darījumu apstrīdēšanas iespēju paplašināšanu, nevis sašaurināšanu.  [14:  Maksātnespējas likuma 1. pants.] 

Maksātnespējas likuma 26. panta otrajā daļā nosakot administratora pienākumu veicināt likumīgu maksātnespējas procesa norisi, likumdevējs vienlaicīgi nosaka prasību administratoram maksātnespējas procesā darboties normatīvajos aktos piešķirto pilnvaru ietvaros, nodrošinot savas darbības atbilstību spēkā esošajiem normatīvajiem aktiem, turklāt ne tikai atsevišķiem normatīvo aktu noteikumiem, bet arī tiesību sistēmai kopumā, kā arī likuma mērķim. Tādējādi, arī izvērtējot darījumu atcelšanas nepieciešamību un pamatotību, administratoram jādarbojas saskaņā ar Maksātnespējas likuma mērķi un principiem, proti, izvērtējot, vai ar darījuma atcelšanu tiks aizsargātas kreditoru intereses.
Kā atzīts Senāta spriedumā, Maksātnespējas likuma darījumu apstrīdēšanas institūta būtība ir nodrošināt kreditoru prasījumu apmierināšanu un novērst tādu parādnieka rīcību, kas kaitē kreditoru kopuma interesēm. Vērtējot vai ar apstrīdēto darījumu nodarīti zaudējumi, tiesām jāvadās ne tikai no vispārējiem Civillikuma noteikumiem, bet jāņem vērā arī Maksātnespējas likuma mērķis – veicināt finansiālās grūtībās nonākuša parādnieka saistību izpildi un, ja iespējams, maksātspējas atjaunošanu, piemērojot likumā noteiktos principus un tiesiskos risinājumus (sk. Maksātnespējas likuma 1. pants). 
Tādējādi likuma prioritārais mērķis ir parādnieka saistību izpilde. Viens no administratora pienākumiem, kura pienācīgas un pilnvērtīgas izpildes rezultātā iespējama parādnieka saistību izpilde un kreditoru prasījumu apmierināšana pēc iespējas lielākā apmērā, ir parādnieka darījumu izvērtēšana un prasību celšana tiesā par nodarīto zaudējumu atlīdzību. Līdz ar to administratora pienākumos ietilpst katra darījuma izvērtējums, tostarp, vērtējot darījumu ekonomisko pamatojumu un apstākļus, kādos darījums slēgts. 
Attiecībā uz Administratora argumentu, ka Komercķīlas līguma apstrīdēšanas rezultātā tiktu pārkāpts patvaļas aizlieguma princips norādāms turpmākais.
Jāņem vērā, ka starp /SIA "Nosaukums C"/ un /SIA "Nosaukums B"/ /datums/ arī tika noslēgts komercķīlas līgums, kas pēcāk tika cedēts /SIA "Nosaukums F"/. Minētā darījuma noslēgšanas brīdi /SIA "Nosaukums F"/ patiesais labuma guvējs un dalībnieks bija /Persona A/. Līdz ar to arī visa /SIA "Nosaukums C"/ maksātnespējas procesā atgūtā manta nonāca ar /Persona A/ saistīta uzņēmumu īpašumā. Līdz ar to vēršoties tiesā par Komercķīlas līguma darījuma apstrīdēšanu tiktu aizskartas tikai viena /SIA "Nosaukums C"/ kreditora intereses. Kā jau minēts iepriekš, noslēdzot Komercķīlas līgumu, Parādnieks un /SIA "Nosaukums C"/ jau pārkāpa ar Maksātnespējas likumā nostiprināto kreditoru vienlīdzības, patvaļas aizlieguma un labticības principu. Parādnieks, kura kreditoru tiesībām ar to ir radīts aizskārums, ir tiesīgs brīvi izvēlēties tiesību instrumentus un līdzekļus savu aizskarto tiesību aizsardzībai. Parādnieka maksātnespējas procesa laikā administrators ir tā persona, kas nepastarpināti īsteno kreditoru kopuma intereses, kas vērstas uz maksimālu parādnieka saistību izpildi – kreditoru prasījumu apmierināšanu. 
Administratora secinātais, ka tiesvedība varētu būt apgrūtināta, ilgstoša vai neiespējama, neizslēdz Administratora pienākumu veikt vispusīgu Parādnieka darījumu izvērtējumu. Vienlaikus nav pamata efektivitātes un apgrozības ātruma principu vērtēt augstāk par citiem maksātnespējas procesa principiem. Efektivitātes principu nevar skatīt atrauti no jēdziena "likumīgs", kas paredz, ka administratoram maksātnespējas procesā jādarbojas ar likumu piešķirto pilnvaru ietvaros, nodrošinot, ka viņa darbības atbilst ne tikai spēkā esošajiem normatīvajiem aktiem, bet arī tiesību sistēmai kopumā. Administrators nav norādījis pamatotus apsvērumus, kāpēc kreditoriem nebūtu bijis nekāda materiālā labuma no savlaicīgas prasības par Komercķīlas līguma atzīšanas par spēkā neesošu celšanas. 
Savukārt Administratora atsaukšanās uz Maksātnespējas likuma 63. panta ceturto daļu[footnoteRef:15] nav pamatota, jo maksātnespējas process pats par sevi nav pamats tiesvedības apturēšanai. Vēl jo vairāk gadījumā, ja tiesvedība saistīta ar kreditora prasījuma pamatotību, kas tiešā veidā ietekmē turpmāku maksātnespējas procesa norisi un kreditoru prasījumu segšanas plānu. [15:  Maksātnespējas likuma 63. panta ceturtā daļa nosaka, ka tiesas spriedums, ar kuru tiek pasludināts juridiskās personas maksātnespējas process, ir pamats tiesvedības apturēšanai mantiska rakstura prasībās, kas ierosinātas pret parādnieku.] 

Atzīstams, ka Komercķīlas līguma apstrīdēšanai šobrīd nav praktisku seku apstākļos, kad Administrators jau atzinis /SIA "Nosaukums C"/ kreditora prasījumu, visus maksātnespējas procesā iegūtos līdzekļus pārskaitījis /SIA "Nosaukums C"/ un /SIA "Nosaukums C"/ maksātnespējas process izbeigts. Tomēr Administratora uzdevums bija jau sākotnēji profesionāli izvērtēt visus lietas apstākļus un, konstatējot pazīmes, kas varētu norādīt uz to, ka Parādnieka maksātnespējas process varētu būt izmantots ļaunprātīgi, attiecīgi rīkoties. Gadījumā, ja starp Parādnieku un kreditoru ir strīds par kreditoru prasījumu, tad Administrators var arī neatzīt kreditora prasījumu[footnoteRef:16]. Administratoram, pieņemot lēmumu par /SIA "Nosaukums C"/ kreditora prasījuma atzīšanu, bija jāņem vērā Maksātnespējas likuma 96. panta pirmās daļas 1. punkta kritēriji un jāizvērtē /SIA "Nosaukums C"/ kreditora prasījums. Vienlaikus, ja administratora rīcībā nonāk jaunatklāti apstākļi vai dokumenti par kreditora prasījumu, par kuru jau ir pieņemts lēmums, administrators šo lēmumu ir tiesīgs grozīt vai atcelt, bet ne vēlāk kā līdz dienai, kad šajā likumā noteiktajā kārtībā sastādīts kreditoru prasījumu apmierināšanas plāns. Atceļot sākotnējo lēmumu, administrators pieņem jaunu lēmumu šajā pantā noteiktajā kārtībā, ievērojot Maksātnespējas likuma 73. pantā noteikto kreditoru prasījumu pieteikšanas termiņu[footnoteRef:17]. [16:  Maksātnespējas likuma 75. panta pirmā daļa.]  [17:  Maksātnespējas likuma 75. panta astotā daļa.] 

Jebkurā gadījumā Administratora viedoklis, ka uz Paskaidrojumu sniegšanas brīdi nav ekonomiski lietderīgi atzīt Komercķīlas līgumu par spēkā neesošu, nav pamats atzīt Komercķīlas līguma noslēgšanas apstākļus par tiesiskiem. Turklāt no Maksātnespējas likuma noteikumiem izriet administratora pienākums izvērtēt "aizdomu periodā" noslēgtos parādnieka darījumus, tajā skaitā izvērtēt vai ar noslēgto darījumu nav nodarīti zaudējumi parādniekam. Administratoram saskaņā ar Maksātnespējas likuma 96. pantā noteikto likumdevēja pilnvarojumu bija jāizvērtē Komercķīlas līgums un jāceļ tiesā prasība par darījuma atzīšanu par spēkā neesošu. Tiesību doktrīnā atzīts, ka administrators maksātnespējas procesā darbojas uz tiesas pilnvarojuma pamata, tāpēc ir būtiski nodrošināt, lai administratoram piešķirtās pilnvaras tiktu izlietotas labticīgi, ievērojot likumu, un ar pienākošos rūpību. Līdz ar to administratora, kā parādnieka pārvaldītāja pienākumos, lai sasniegtu maksātnespējas procesa mērķi, ietilpst katra slēgtā darījuma vispusīgs un objektīvs izvērtējums. Administratora pārkāpums izriet no nekritiskas attieksmes pret konkrēto komercķīlas darījumu kopumā, vienlaikus pieļaujot trešo personu patvaļīgu rīcību ar Parādnieka mantu, nepienācīgi izvērtējot Komercķīlas līgumu un zaudējumu nodarīšanu.
Secināms, ka Administrators nav pienācīgi izvērtējis Komercķīlas līguma noslēgšanas apstākļus un kritērijus šī līguma apstrīdēšanai, līdz ar to nav ievērojis Maksātnespējas likuma 96. panta pirmās daļas1. punktu kopsakarā ar 26. panta otro daļu.
[4] Ņemot vērā iepriekš minēto un pamatojoties uz norādītajām tiesību normām, kā arī Maksātnespējas likuma 173. panta pirmo daļu un 174.1 panta 1.  punktu, 174.2 panta pirmās daļas 7. punktu, 175. panta pirmās daļas 2. punktu, 

nolēmu: 

Atzīt, ka administrators /Administrators/, /amata apliecības numurs/, /SIA "Nosaukums A"/, /reģistrācijas numurs/, maksātnespējas procesā nepienācīgi izvērtējot Komercķīlas līguma tiesiskumu un nevēršoties tiesā par Komercķīlas līguma atzīšanu par spēkā neesošu, nav ievērojis Maksātnespējas likuma 96. panta pirmās daļas 1. punktu kopsakarā ar 26. panta otro daļu.
Lēmumu var pārsūdzēt Rīgas pilsētas tiesā mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību. 


Direktora p.i.	Baiba Banga

